ฝากเงิน&ซื้อประกัน
ทางเลือกการลงทุนมีความหลากหลายมากขึ้น แต่เชื่อว่ายังมีคนจำนวนไม่น้อยที่ยังยึดติดกับการลงทุนไม่มีความเสี่ยง และต้องการที่จะได้ผลตอบแทนที่แน่นอน ซึ่งจะนึกถึงการฝากเงินกับธนาคารพาณิชย์
15 ธ.ค. 2558

ทางเลือกการลงทุนมีความหลากหลายมากขึ้น แต่เชื่อว่ายังมีคนจำนวนไม่น้อยที่ยังยึดติดกับการลงทุนไม่มีความเสี่ยง และต้องการที่จะได้ผลตอบแทนที่แน่นอน ซึ่งจะนึกถึงการฝากเงินกับธนาคารพาณิชย์
เมื่อเดินเข้าไปธนาคารพาณิชย์ พนักงานก็พยายามที่จะแนะนำให้ออมเงินฝากไว้กับบริษัทประกันชีวิต นอกจากจะได้ผลตอบแทนและยังได้ความคุ้มครอง ทำให้หลายคนคงจะสงสัยการฝากเงินกับธนาคารพาณิชย์ กับการออมกับประกันชีวิตแตกต่างกันอย่างไร
ความแตกต่างระหว่างการออมเงินด้วยการซื้อประกันชีวิตกับการฝากเงินกับธนาคารพาณิชย์
1.การได้รับเงินคืนหรือผลตอบแทน
ประกันชีวิต - หากทำประกันชีวิตครบสัญญาของกรมธรรม์ ผู้ประกันจะได้รับเงินคืนหรือผลตอบแทนตามจำนวนเงินที่ระบุไว้ในกรมธรรม์ หากผู้ทำประกันเสียชีวิตภายในระยะเวลาของสัญญาภายใต้เงื่อนไขที่กำหนด ก็จะได้รับเงินเอาประกันภัยที่ระบุไว้ในกรมธรรม์ให้แก่ผู้รับประโยชน์ ซึ่งเป็นจำนวนเงินที่มากกว่าเบี้ยประกันที่ชำระไปแล้ว
ธนาคาร - ได้รับผลตอบแทนในรูปของดอกเบี้ยค่อนข้างแน่นอน หากผู้ฝากเสียชีวิตก็ได้รับจำนวนเงินคืนเท่ากับเงินต้นพร้อมดอกเบี้ย
2.การคุ้มครองชีวิต
ประกันชีวิต - คุ้มครองกรณีเสียชีวิตหรือทุพพลภาพจะได้รับเงิน เพื่อสร้างหลักประกันให้กับผู้เอาประกันและครอบครัว
ธนาคาร - โดยทั่วไปจะไม่มีความคุ้มครองชีวิต ยกเว้นเงินฝากบางประเภท
3.สิทธิประโยชน์ทางภาษี
ประกันชีวิต - กรมธรรม์ประกันชีวิตที่มีความคุ้มครองตั้งแต่ 10 ปีขึ้นไป สามารถหักลดหย่อนภาษีได้ตามที่จ่ายจริงแต่ไม่เกิน 1 แสนบาท
ธนาคาร - ฝากเงินไม่สามารถนำมาหักลดหย่อนภาษีได้ รวมทั้งดอกเบี้ยเงินฝากจะต้องเสียภาษีหัก ณ ที่จ่าย 15%
4.สภาพคล่อง
ประกันชีวิต - ผู้ทำประกันจะต้องจ่ายเบี้ยประกันตามงวดที่กำหนด ไม่เช่นนั้นกรมธรรม์ที่ทำไว้จะสิ้นผลบังคับ หากยกเลิกสัญญาประกันชีวิตจะไม่ได้เงินคืนที่ชำระเบี้ยเต็มจำนวน
ธนาคาร - ผู้ฝากเงินสามารถฝากเงิน ถอนเงิน หรือปิดบัญชีเมื่อใดก็ได้โดยได้รับเงินต้นคืนพร้อมดอกเบี้ย